આમ તો ફોન કરી જ દીધો હતો. પણ બાદલપર નજીક આવતું ગયું તેમ તેમ દિલની ધડકન વધતી ગઈ. ગાડી કૉલોની તરફ વળી ત્યારે સાંજ પડી ગઈ હતી. દીપક બહાર નીકળતો જ હતો પણ રાજેશને જોઈને દોડી આવ્યો, ભેટી પડ્યો. કાલિંદી સાડીનો પાલવ સમેટીને બહાર આવી, ‘કેમ છો કાલિંદી ? ઓહ સૉરી ! ભાભી…’ કહી હસ્યો. સ્ટાઈલ એ જ રહી હતી. તેની અદા, હાવભાવ કશું જ નહોતું બદલાયું. એ સ્મિત કરીને આગળ વધી. ત્યાં જ અંદરથી તેની પત્ની નેહલ પણ આવી પહોંચી. નેહલ, પોતાની તરફ અનિમેષ તાકી રહી. એની આંખોમાં પોતાને જોવાનું કુતૂહલ હતું ? કદાચ… દીપકે વાત કરી હોય ! નેહલે તેનો હાથ પકડી લીધો હેતથી.